Source: https://kuria-birosag.hu/hu/alkotmbir-hat/kpkf3726320162-szamu-hatarozat
Timestamp: 2020-01-19 07:07:22
Document Index: 19597167

Matched Legal Cases: ['Kúria ', 'Kúria ', 'Bíróság ', 'bíróság ', 'bíróság ', 'bíróság ', 'bíróság ', 'bíróság ', 'Kúria ', 'bíróság ', 'Kúria ', 'bíróság ', 'bíróság ', 'bíróság ', 'Kúria ', 'Kúria ', 'bíróság ']

Kpkf.37.263/2016/2. számú határozat | K Ú R I A
Kpkf.37.263/2016/2. számú határozat
Kpkf.IV.37.263/2016/2.
A Kúria az Alkotmánybíróságnak az 1/2016. (I.29.) AB határozata (belső ügyszám: IV/1772-20/2013.) alapján a polgári perrendtartásról szóló 1952. évi III. törvény XXIV. fejezetében követendő eljárás meghatározása tárgyában – kérelemre indult – nemperes eljárás során meghozta az alábbi
Kúria a Fővárosi Törvényszék 49.Mfv.631.087/2013. számú ítéletét hatályon kívül helyezi és a Fővárosi Törvényszéket új eljárásra utasítja.
1. Az alkotmányjogi panaszos dr. Sz. Gy. kormánytisztviselői jogviszonyát 2011. szeptember 25. napi hatállyal – két hónap felmentési idővel – felmentéssel, bizalomvesztés jogcímen szüntették meg a kormánytisztviselők jogállásáról szóló 2010. évi LVIII. törvény 8. § (2) bekezdés e) pontja alapján. A felmentést sérelmezve az alkotmányjogi panaszos keresetet terjesztett elő a Fővárosi Munkaügyi Bíróságon, kérve annak megállapítását, hogy kormánytisztviselői jogviszonyát jogellenesen szüntették meg, különös tekintettel arra, hogy a bizalomvesztés indoka nem felel meg a valóságnak. A Fővárosi Munkaügyi Bíróság 26.M.3784/2011/16. számú ítéletében az indítványozó keresetét – a keresetben foglaltaktól részben eltérő indokok alapján – alaposnak ítélte, megállapította a kormánytisztviselői jogviszony jogellenes megszüntetését, és 11 havi átlagkereset megfizetésére kötelezte a minisztériumot. Az ítélet elleni fellebbezés során eljárt Fővárosi Törvényszék a 49.Mfv.631.087/2013/4. számú ítéletében az indítványozó fellebbezését részben alaposnak találta, és az elsőfokú bíróság által megállapított 11 havi átalány kártérítést felemelte, és a minisztériumot immáron 20 havi illetménynek megfelelő átalány kártérítés megfizetésére kötelezte. Az ítéletben a bíróság alkalmazta a 2012. március elsejétől hatályos, a közszolgálati tisztviselőkről szóló törvénnyel összefüggő átmeneti, módosuló és hatályát vesztő szabályokról, valamint egyes kapcsolódó törvények módosításáról szóló 2012. évi V. törvény (a továbbiakban: Tv.) 3. § (5) bekezdését, amely kimondta, hogy a közszolgálati tisztviselőkről szóló 2011. évi CXCIX. törvény (a továbbiakban: Kttv.) 193. §-át a folyamatban lévő perekben is alkalmazni kell.
A Fővárosi Törvényszék jogerős, 49.Mfv.631.087/2013/4. számú ítélete ellen az indítványozó alkotmányjogi panaszt terjesztett elő. Az Alkotmánybíróság – az alkotmányjogi panaszhoz bírói kezdeményezéseket is egyesítve – meghozta az 1/2016. (I.29.) AB határozatát, amelyben megállapította, hogy a Tv. 3. § (5) bekezdése alaptörvény-ellenes, ezért azt megsemmisítette, továbbá úgy rendelkezett, hogy a Tv. 3. § (5) bekezdése a Fővárosi Törvényszék előtt 49.Mfv.631.087/2013. számon folyamatban volt ügyben nem alkalmazható. Az Alkotmánybíróság megállapította, hogy a Tv. 3. § (5) bekezdése hátrányos tartalmú visszaható hatályú szabályozásnak minősül [indokolás 59, 61], a kereset előterjesztésekor az alkalmazandó jog az akkor hatályban volt köztisztviselők jogállásáról szóló 1992. évi XXIII. törvény 60. § (4) bekezdése lett volna [indokolás 60]. Az Alaptörvény B) cikk (1) bekezdését sértő visszamenőleges hatályú jogalkotás azért állapítható meg, mert a Tv. 3. § (5) bekezdése a folyamatban lévő perekben a munkavállalót megillető átalány-kártérítés megítélhető legnagyobb összegét harminchatról huszonnégy havira csökkentette le [indokolás 61].
2. Az indítványozó a Pp. 362. § (1) bekezdése alapján az Alkotmánybíróság határozatának kézbesítésétől számított harminc napon belül kérelmet nyújtott be a Kúriára, amelyben kérte, hogy a Kúria nemperes eljárásban döntsön a sikeres alkotmányjogi panasz orvoslásának eljárási eszközéről.
A Tv. Alkotmánybíróság által megsemmisített 3. § (5) bekezdése a következőképpen szólt: „A Kttv. 193. és 194. §-át a folyamatban lévő perekben is alkalmazni kell.” A Kúria megállapította, hogy az Alkotmánybíróság eljárási szabályt semmisített meg.
A Pp. 361. § b) pontja szerint „ha az Alkotmánybíróság eljárási jogszabályt vagy rendelkezést semmisített meg, megállapítja az Alkotmánybíróság határozatából következő eljárási jog gyakorolhatóságát a vonatkozó eljárási szabályok megfelelő alkalmazásával, s szükség esetén az eljárás azon szakaszának újbóli lefolytatását rendeli el az azt befejező határozat egyidejű hatályon kívül helyezésével, melynek kimenetelére az alaptörvény-ellenes jogszabály alkalmazása hatással lehetett.”
Erre tekintettel a Kúria a Fővárosi Törvényszék 49.Mfv.631.087/2013. számú ítéletét hatályon kívül helyezte és a Fővárosi Törvényszéket új eljárásra utasította. Az új eljárásra a Kúria azt az iránymutatást adja, hogy a kérelmet az Alkotmánybíróság 1/2016. (I. 29.) AB határozatának megfelelő (a megsemmisített szövegrészek nélküli) jogszabályszöveg alapján kell elbírálni, különös tekintettel az indokolás 60. pontjára.